A haldoklás rítusai 18. századi katolikus halotti prédikációkban

Bár a 18. századi prédikációk különböző szempontok szerinti feldolgozása már megkezdődött az utóbbi évtizedekben (Lukácsy Sándor, Tüskés Gábor, Knapp Éva, Gábor Csilla, Szelestei Nagy László, Maczák Ibolya, Tasi Réka, Mercs István és mások kutatásai), valamint a 17. századi halotti prédikációk kutatása kifejezetten jelentősnek mondható, a 18. századi halotti prédikációk vizsgálata – mind a református, mind az ekkortól az előző századhoz képest sokkal nagyobb számban megjelenő katolikus beszédeké  – eddig nem volt túl jelentős. A legújabb kutatások közül elsősorban V. László Zsófia tanulmányait, valamint 2012. november 29-én megvédett doktori értekezését érdemes megemlíteni, mely 1711 és 1825 közötti protestáns halotti beszédekben vizsgálja a női szerepek változását – főként mentalitástörténeti szempontból. A 18. századi katolikus halotti prédikációk hasonló vagy más szempontú feldolgozása egyelőre hiányzik. Ezt a munkát az OTDK-dolgozatomban kezdtem meg. Abban elsősorban egy 18. századi kötésű kolligátumot mutattam be, melyben huszonhárom, nagyobbrészt magyar, kisebb részben latin nyelvű katolikus és református prédikációt kötöttek egybe. Elkezdtem alaposabban foglalkozni a kötet bő felét kitevő katolikus halotti beszédekkel is (Ezek különböző régiókban (Dunántúl, Erdély, Nyírség), különböző társadalmi rétegekből származó elhunytak (főnemesek és katolikus főpap) fölött hangzottak el 1724 és 1759 között.) E korpuszon kívül más 18. századi halotti beszédeket is bevontam már az OTDK-dolgozatba, s e kutatás kiterjesztését még inkább fontosnak tartottam a mai előadásra készülve, illetve a további vizsgálatok szempontjából is. Előadásomban arról szeretnék beszélni a konferencia témájához, a menny és pokol kérdésére is figyelve, hogy miként jelenik meg a (az előző előadásban összefoglalt hipotézisünk szerint a 18. század első évtizedeinek halotti prédikációkban hangsúlyosabbá váló) haldoklás leírása. Hogyan történik meg a prédikáció argumentációjában, az elhunyt laudálásában annak leírása, hogy az kerül a mennybe, aki jól, vagyis a katolikus egyház által elvártaknak megfelelően hal meg? Ugyanis az ars moriendik állítása szerint a pokolbeli ördögök folyamatosan, még a haldokló ágyánál is azért küzdenek, hogy megkaparinthassák a haldokló lelkét. 
I.)
Az eddigi tapasztalataink azt mutatják, hogy ugyan már a 17. századi katolikus halotti prédikációkban is van példa a haldoklás és gesztusai leírására, úgy tűnik, ez nem olyan hangsúlyos része a prédikációnak, mint a 18. század első évtizedeitől. 
A Kecskeméti Gábor által szisztematikusan feldolgozott (és válogatott kritikai kiadásban megjelentetett) 17. század végi halotti prédikációk, ezen belül a néhány (MENNYI IS??) katolikus temetési beszéd nagyrészt csupán azt említi hagyományosan [hangsúlyozni] az elhunytról elsősorban az alkalmaztatás részben, hogy miként élt megfelelően a katolikus elvárásoknak. A haldoklásra vonatkozóan nincs, vagy csupán megjegyzések vannak. Kivéve ha – egyelőre így látjuk – főpapot vagy nagyon jelentős főurat, ill. annak feleségét temeti a prédikátor: ekkor jelenik meg már a konkrét katolikus haldoklás rövid leírása.Egyrészt például a  Báthory Zsófiát temető beszéd leírásában Kiss Imre jezsuita szerzetes az 1680-ban kiadott prédikációjában is elsősorban azt részletezi, hogy az elhunyt életében mennyi alamizsnát osztott szét, milyen sokszor böjtölt, gyónt és áldozott rendszeresen, és imádkozott naponta többször is (234/11). És ezt a kegyes életéről szóló hosszas leírást csupán egy, a halálra készülésről szóló mondat zárja: „A’ mint hogy Halálához-is ugy készült Istenes ahitatosságával, mint igen tökélletes Keresztény emberhez illik” (235/11), és bár a szónok megemlíti, hogy az elhunyt „[v]allása miatt […] üldözést szenvedett”, illetve „még mayd gyermek korában az igaz vallásában háborgatták” (235/12), nem hangsúlyozza (mint majd a 18. századiak), , hogy katolikus vallása elvárásai szerint halt volna meg.

MATUSEK András, Arbor tangens caelum, Az Az Széchényi György, Nagyszombat,Frey János, 1695. 

Másrészt például Matusek András győri kanonok Széchényi György esztergomi érsek fölött mondott, 1695-ben megjelent halotti prédikációjában ugyan részletezőbben említi meg a katolikus haldoklás egyik elemét, az utolsó kenet felvételét, de csupán erről szól. „»Az ember ellenségi, az ö háza népe«; mely házi ellenségeken, nem mást értek: hanem az öt érzékenségeket; a’ kik valóban, egész éltében embernek eskütt ellenségi, szíve lopói, Lelkének tolvai, minden tökélletes erkölcsnek prédálói; ne talán el-pártolván ezek, valami veszedelmes izgagát az uton jártában inditcsanak: az utólsó kenetnek Szentsége által meg békélvén, a’ maga szükségére, köteles Szolgálattyára meg-kötöztette öket” (300/B3v). Az tudott néhány korabeli adatból [én majd idézek ilyet: Panis vitae, 1721], hogy az utolsó kenet feladása során szentelt olajjal az öt érzékszervet kenték meg, de az mindenképpen vizsgálandó szempont lehet a továbbiakban, ahogy ez a gesztus itt megjelenik: mint a még az utolsó pillanatban is bűnre vivő test legyőzésének eszköze.

II.
Előadásom következő részében azt szeretném bemutatni, hogyan „dúsul fel” a haldoklás és az ehhez kapcsolódó vallásos gesztusok leírása a 18. századi katolikus halotti prédikációkban. Jelenleg úgy látjuk, hogy egyre inkább elterjed ez a felekezeti „öndefiníció”, a katolikus haldoklás jellegzetességeinek felmutatása:
– a politikai tényezőként kevésbé jelentős főúri családokban, illetve a nemesség körében is
– nemcsak Erdélyben, hanem a Tiszántúlon és másutt is Magyarországon,
– a jelentős hatással bíró hitszónokok mellett a kevéssé ismert szerzetesek és plébánosok is hasonlóan kezdenek beszélni:vagyis: a katolikus halotti beszédek „alkalmaztatás” részeiben a kegyes élet leírását nagyobb mértékben és részletezően követi a katolikus elvárásoknak megfelelő haldoklás leírása.

1. Jó élet és jó halál a 18. században

KELEMEN Didák, Az néhai meltosagos groff Szalai Barkoczi Kristina aszszonynak […] hideg teteminek az Gyászos Koporsóban-való bé-tételekor […], Kassa, Frauenheim, 1724.

 „oh halál! jó a’ te itileted. Ez lévén azért mind az Istennek sententiája, mind pedig a’ világ Bölcséjé: hogy nincsen nagyobb Bölcseség a’ halálról való elmélkedésnél; […] Az azért a’ Bölcs Aszszony állat, a’ ki erröl gondolkodik, utólsó órájára jól reá készül: épiti az ö Házát” (Cv‒C2r). Azt is megtudjuk, hogy ennek a gondolatnak jegyében Barkóczi Krisztina már évekkel a halála előtt elkészíttette a temetéséhez szükséges eszközöket, például a halotti címert.
Ha tudnánk, mikor halunk meg, elképzelhetetlen bűnösségben élnénk az utolsó pillanatig, ezért azt mondja Kelemen Didák: „Keresztyének, ha szerettyük magunkat, […] forditsuk arra minden igyekezetünket, és teljes tehetségünket, hogy végső óránkon jó készülettel találtassunk” (D2v). A szónok célja a haldoklás elemeinek felsorolása esetében is a hallgatóság tanítása lehetett, hiszen minden fontos fogalom: a katolikus hit megtartása, tökéletes keresztény élet, bűnbánat, gyónás és penitenciatartás szerepel mint a halálra való jó készület eszköze. Az elhunytat a hallgatóság számára követendő példaként említi Kelemen ebben a kontextusban: „Ezt cselekedte ez az örök emlékezetre méltó nagy példa adó áitatos Bölcs Aszszony állat” (E3v), és „El-végezvén az Parancsolatokat, mellyekkel kedves Fiait, szerelmes Gyermekit tanitotta, öszve szedvén lábait az ágyra, meg-hala” (G2v).


KELEMEN Didák, Rettenetes utólsó szempillantás […] Krucsai János Úr […], Kassa, [s. n.], 1741.

Hosszú, érzékletes, naturális leírást olvashatunk a haldoklás testi tüneteiről (itt csak röviden foglalom össze: kidülledő szemek, elkékülő ajkak, feketedő nyelv, lassuló, gyengülő pulzus, „Az Orvos azt kiáltja: meg kell halnod; meg látszott a’ halálnak szeplöje”). Ez vezet át a haldoklás lelki dimenziójára: „a’ Gyontato Atya azt mondgya: el közelitett ama rettenetes szempillantás, mellyben a’ Lélek a’ testöl el válik, igazán készicsd el lelkedet. […] Mert akkor meg kell ütköznöd a’ félelmetes ellenséggel, a’ világnak fejedelmével, a’ sötétségnek hatalmasival, az orditó oroszlánnyal, Lelked üdvösségéért” (B3r). Hogy mi a lélek halálra való készülésének tétje, azt a minorita szónok úgy írja le, hogy az ördögök lerohanják az ezer fájdalom közt kínlódó, halállal küszködő embert, és álarcként angyalok képét felöltve kísértik a haldoklót. „Ah! mit mivelsz akkor, mikor ezeket fogod szenvedni? mikor minden kedveseidtöl el-hagyattatól, és a’ pokolbéli sárkányoktúl környül vétettetel? E’ világon való életében az ember sokszor csak egy Ördögtöl késértetik, még is melly ritka dolog, hogy meg ne gyözedtessék! de mikor az ember halálára jut, nagy Ördögi seregekkel környékeztetik, hogy az örök életre sietö lelket törbe ejthessék. Vallyon mikor arra jutcz, miképpen gyözöd meg azokat?” (B3v‒B4r) – teszi fel a szónok a kérdést hallgatóságának, tanító céllal. Kelemen Didák azt is hangsúlyozza, hogy az elhunyt gyónt és áldozott, mielőtt meghalt, és kiemeli, hogy Krucsai „[e]l hivatta az Egyházi szolgát, a’ Papot-is, és meg szenteltetett olajból állo kenetet, arra rendeltetett Igéknek mondásával attol fel vette; illyen képpen rendelé magát az utólso szempillantáskor leendő rettenetes harczra” (C3v).
A szintén Krucsai János temetésén prédikáló Bócso Mátyás leveleki plébános is a haldoklás harcjellegét emeli ki, de itt nem a szentelt olajat említve védelmező eszközként, hanem a gyónást és áldozást emeli ki mint a hit, reménység és szeretet pajzsába öltözést (P. BÓCSO Mátyás, Az Úr házán jelentetett menyei dicsöség […] Krucsai János Úr […] Kassa, [s. n.], 1742, B2r).
	Néhány évvel korábban, 1735-ben, gróf Forgách János, a nógrádi főispán temetésén a minorita funerátor az athleta Christi toposzt variálva ezt mondta: a „végsö baj-vivásában a’ Bóldoguúlt Gróff, töredelmes szivel, hittel, reménséggel, szeretettel fel-fegyverkezvén, a’ Kristus Jesusnak szent Testét vérét valóságossan magához vévé, és mint keresztény bajnok a’ tusakodásra szent olajjal meg-kenettetett, és a’ mellette lévö szerzetes Atyafiak buzgó imádsági közöt lelkét ki-adá,[footnoteRef:1] [1:  A’ Földön lakóknak mondatott keserves Harom jaj. Mellyekböl, Minémü kegyes Gondviseléssel,[...] ghimesi gróff Forgacs Janost [nógrádi főispán, királyi komornyik; a szécsényi pater franciscanusok templomában temették, egy a seraphicus sz. Ferenc szerzetéből valómagyarországi pater, Kassa, Akadémiai betükkel, [1735?]] 


SZABÓ Mátyás, Halotti prédikátzio, melly […] Galgai Rácz Borbára Aszszonynak […] lengyelfalvi Orbán Elek házas-társának napján Kolosváratt […] a R. Catholica Eklesiának plébánusától mondatott […], Kolozsvár, Telegdi, 1726.

Az 1726. május 26-án Kolozsváron eltemetett Rácz Borbára halotti prédikációjában a kolozsvári plébános úgy tanítja hallgatóságát, hogy az üdvösséghez a hit kevés, a jó cselekedetek is szükségesek. Kiemeli, hogy az elhunyt ennek tudatában volt: „lássuk mit tselekedett ö [Rácz Borbára], hogy az örök életre bé-mehetne. Tudta bezzeg ö mind ezeket: azért, oh mint igyekezett mind a’ vétkeket el távoztatni, ’s mind a’ jó tselekedetekben magát foglalni!” A szónok méltatja az elhunytat a katolikus nézőpontból megfelelő haldoklása miatt is: „Azzal sem elégedett-meg, hanem utólsó betegségében lelki esméretit jól meg-visgálván, tellyes életében való fogyatkozásiról újjonnan igaz gyónást, vallást tett, sirva Istenét meg követte […] magához hivatta meszszünnen is a’ Lelki Atyát, és szép imádságok után meg-kenette magát sz: olajjal; a’ mellyel annyira meg-könnyebbedett lelkében, hogy olly bátran ment az Isten széki elejibe, mint ha-bizonyos lett vólna benne, hogy az Isten kegyelmes lészen néki”. Ugyanakkor – vizsgálandó kronológiai támpontként szolgálva a további kutatáshoz – azt kérdezi az 1726-os beszédben, hogy a kortársak miért nem élnek az utolsó kenet gyakorlatával (pedig fentebb láttuk: a néhány évtizeddel korábbi, 17. század végi  prédikációk is emlegették már – vagy talán ezek is csak követendő mintaként akarták felmutatni, elterjeszteni?): „Azt kérdem én itten; vallyon miért nem követik ezt mások betegségekben, illy világos szavaira sz: Jakabnak? miért az Egyházi szólgák nem kenik-meg olajjal a’ betegeket, hogy büneik meg-botsáttatnának?” (B4r).

SZÉKELY László, Igaz utazo a’ vilagi, és mennyei meltosagra; az az: Csik Delnei meltosagos Csato Sigmond Úr […], Csíksomlyó, [s. n.], 1752.

Az elhunyt „magáról sem vólt feledékeny. meg-intetvén azért betegsége meg-nehezedése által, hogy már világi pállya-futásának közelgetne vége, és az örökkévalóságra kellene útazni, mint igaz keresztényi tökélletességgel mindenkor útazó meg-nem rettenvén, elsőbben-is mingyárt inkább ragaszkodott a’ tökélletességhez. meg-tisztogatta lelkét a’ véteknek leg-kissebb szennyétöl-is töredelmes szent gyónás-által, lelki eröt vett az Utólsó-kenet szentsége-által, és mint már hoszszas útra indúló-félben-lévö, úti-költségül a’ Kristus Szent Testét hit, reménség, szeretet fohászkodási-között buzgó aítatossággal magához vette. eképpen igaz keresztény módra el-készitvén magát az utólsó órára, már semmitől sem tartoztatván, mindeneknek szívéből meg-engedvén, mindenektől viszontag bocsánatot ohajtván, akarattyát egészszen az Isten, mint élet és halál szabados Urának, akarattyához kapcsolván, ezen kettős igaz hitből, reménségből, szeretetből származó fohászkodással […] áítatoson lelkét annak adta, a’ kitől vette” (Bv). Ez az egyik legrészletesebb és legteljesebb leírás az általam eddig vizsgált 18. századi katolikus halotti prédikációkban a jó halálról. Tökéletes életet élve és tökéletes utolsó készületet téve Csató Zsigmond – a prédikátor szerint – jó példával járt elöl embertársai előtt, és jól halt meg, így családja bízhat abban, hogy az elhunyt üdvözült: „országol Kristus mint igaz Király, ki tagadhattya? mint Királyi méltóságra magasztaltatott örökös társa (ily jó reménség táplál, az utólsó Szentségeknek bizonyoson üdvösségre vezérlő erejek-ért) uralkodik véle egygyütt N. Méltóságos Csató Sigmond Ur-is” (B2r).

Rövid üdöben le szakasztatott sok üdöket töltött nád szál az az: Nadföi Tekentetes Nemzetes Krucsai Julianna Aszszony […], Nagykároly, Sz. Némethi Pap István, 1759.

Krucsai Juliannát a helyes katolikus haldoklási gyakorlatról meggyőzni szándékozó példaként állítja hallgatósága elé a névtelen minorita szónok: „tudván tudta [Krucsai Julianna], hogy azt javallya, s’ parancsollya az Isten Szent Jakab Apostol által, hogy ha Beteg valaki közületek, híja-bé az egyházi szolgát, és kennye meg ötet olajjal az Urnak nevében: és a’ hitnek imádsága meg szabadítya ötet. Noha ettöl sokan az együgyü gorombák közül irtóznak, de a’ bóldog emlékezetű halottunk, nem hogy irtózott vólna, de nagy ájtatossággal, buzgosággal, örömmel, ohajtással, bátorsággal fel-vette az utólso Szent Kenetet” (G2r).Az 1759-ben Nyírbátorban a névtelen minorita szónok tehát már csak az „együgyü gorombák” ellen fogalmazza meg szemrehányásként, hogy félnek felvenni az utolsó kenetet, ám, mint egy korábbi példában láttuk, Szabó Mátyás 1726-ban Kolozsváron még sokkal általánosabban fogalmazta ezt meg problémaként: arra utalt, hogy miért nem él ez a gyakorlat. Alaposabban vizsgálandó persze, hogy a század második harmadának végére már valóban elterjedt az utolsó kenet gyakorlata – jelentős részben talán az ezt közvetítő halotti beszédeknek köszönhetően – vagy inkább regionális különbségről van szó.

2. Halotti prédikáció és ars moriendi

Az idézett példák alapján tehát úgy tűnik, a 17. század végén megindul egy olyan változási folyamat a katolikus halotti prédikációk szerkesztésében, amely az eredményezi, hogy a 18. századra igen hangsúlyos a temetési beszédekben haldoklás folyamatának és vallásos gesztusainak leírása. A változás okait azért nem könnyű feltárni, mert főúri elhunytak temetése esetében nagyon fontos volt a családi reprezentáció, és ennek a halotti prédikációkban megfogalmazott jó halál-kép is része. Azt mindenképpen fontosnak gondoljuk, hogy ezek a prédikációk mintát is közvetítettek a hallgatóság felé. Ennek abból a szempontból is van tétje, hogy még ha nem is teljesen úgy halt meg az elhunyt, ahogy azt a prédikáció rögzíti, a hallgatók, illetve olvasók (illetve egy prédikátor-olvasó további, majdani hallgatói) számára a halotti beszéd mint előíró jellegű szöveg fel is mutatott egy követendő példát. A tényleges vallásos gesztusokat egy teljes történeti antropológiai kutatás tárhatná fel. 
Az viszont már ebből a néhány példából is látszik, hogy a 18. századi katolikus halotti prédikációkat akár ars moriendiként is olvashatjuk. Egy-egy temetési beszéd célja a hallgatóság hitre buzdítása, és emellett a kinyomtatott beszéd olvasóinak és áttételesen az adott beszédet mintaként használó egyéb, akár ki sem adott prédikációk közönségének meggyőzése arról, hogy az kerül a mennybe, aki jól, vagyis a katolikus egyház által elvártaknak megfelelően hal meg. Visszautalva például Kelemen Didák idézett prédikációira: a Barkóczi Krisztina, illetve Krucsai János felett mondott halotti beszédekben a szónok többször is megszólítja a hallgatóságot: kifejezetten tanító céllal. Így teheti árnyaltabbá, érthetőbbé a hallgatóságnak, hogy az elhunyt laudálásában foglaltak mintaként értelmezhetők számukra, a hallgatóság azt magára szabhatja. Érdemes tehát továbbgondolni S. Sárdi Margit Ars moriendi és a meghalás gyakorlata című tanulmányát, mely szerint a 18. századra az ars moriendik egyrészt nem is fedték már le teljesen a korabeli emberek e témával kapcsolatos igényeit, másrészt nem is jutottak el mindenkihez, és „az eszmény ismerete nem jelentette annak követését”. A szerző az önéletírást emelte ki olyan műfajként, amely a kor emberének igényeit jobban leképezve személyesebben szól a halálról. Véleményem szerint azonban a halotti prédikációkat is érdemes ilyen szemmel, e szempont felől is olvasni. Egy szisztematikus kutatás feladata lesz feltárni a 18. században használt, kiadott ars moriendiket, majd összevetni azokat a prédikációk tanításával.




